讀方言
作者：黄庭堅
朝代：宋

paragraphs: 八月梨棗紅，繞牆風自落。
江南風雨餘，未覺衣衾薄。
壁蟲憂寒來，催婦織衣著。
荒畦杞菊花，猶用充羹臛。
連日無酒飲，令人風味惡。
頗似揚子雲，家貧官落魄。
忽聞輶軒書，澀讀勞輔齶。
虛堂漏刻間，九土可領略。
願多載酒人，喜我識字博。
設心更自笑，欲過屠門嚼。
往時抱經綸，待價一丘壑。
卜師非熊羆，夢相解靡索。
所欲吾未奢，儻使耕可穫。
今年美牟麥，厨饌豐餠飥。
摩挲腹中書，安知非糟粕。